Staatskaping - sluit die geldkaste | Netwerk24
Staatskaping - sluit die geldkaste
Deur Tex de Swart, Stellenbosch 18 Junie 2017 20:03
Ek kyk elke Sondagaand na die reisprogram Voetspore: Van Gansbaai tot Gaboen. Op een van die dele van die avontuurreis besoek die groep Lamba­rene, 'n gemeenskappie langs die Ogowerivier in Gaboen.
Die volgende oomblik herleef ek my dae as onderwyser in Duits, 50 jaar of langer gelede. As een van die Duitse voorgeskrewe boeke behandel ons met die matrieks dr. Albert Schweitzer se boek oor sy lewe en werk in Lambarene.
As Europeër het hy op verskeie wyses kennis gemaak met die gebruike en kultuur van die gemeenskap.
Hy was nie slegs sendeling nie, maar ook geneesheer. Die oorblyfsels van die kerk en hospitaal is nog te sien, asook die huis waarin hy gewoon het. Sy lewenstaak het hy daar voltooi en hy is ook daar begrawe.
Van die interessante ondervindings wat hy in die boek beskryf, was die verskille tussen die mense van sy grootwordjare en dié van die Afrikane met wie hy nou kennis gemaak het.
Hy vertel onder meer dat hy 'n baie goeie kok gehad het. Op 'n dag merk hy dat die man nors en ontevrede is. By navraag sê die man hy is kwaad omdat dr. Schweitzer nie sy kaste sluit nie.
In sy kultuur beteken dit basies dat dit van hom verwag word om te vat wat nie syne is nie.
Nou het ek gedink, maar in 'n tyd van staatskaping is dít mos ons oplossing: Sluit die staatskas en alle ander kaste waar daar geld is. Die probleem is natuurlik: Wie hou die sleutel!